b"\n_START_ARTICLE_\nSanta Eul\xc3\xa0lia d'Erill la Vall\n_START_SECTION_\nHist\xc3\xb2ria\n_START_PARAGRAPH_\nCom la resta d'esgl\xc3\xa9sia de la Vall de Bo\xc3\xad, la de Santa Eul\xc3\xa0lia d'Erill la Vall fou objecte de la venda i bescanvi l'any 1064 pels comtes de Pallars Sobir\xc3\xa0, Artau I i la seva muller Ll\xc3\xbacia de la Marca, als comtes de Pallars Juss\xc3\xa0, Ramon V i la seva dona Valen\xc3\xa7a de Tost, juntament amb el castell d'Erill i altres possessions._NEWLINE_El 1266 Santa Eul\xc3\xa0lia d'Erill la Vall fou donada al monestir de Santa Maria de Lavaix, i esdevingu\xc3\xa9 parr\xc3\xb2quia mon\xc3\xa0stica, caracter\xc3\xadstica que conserv\xc3\xa0 fins a l'extinci\xc3\xb3 del monestir de Lavaix, a mitjans del segle XIX. Tanmateix, no va perdre el r\xc3\xa8gim especial que tenien les esgl\xc3\xa9sies de la Vall de Bo\xc3\xad dins del bisbat d'Urgell._NEWLINE_El 5 de setembre de 1902 va ser un dels llocs per on va passar la Missi\xc3\xb3 arqueol\xc3\xb2gico-jur\xc3\xaddica a la ratlla d'Arag\xc3\xb3, organitzada per l'IEC amb la missi\xc3\xb3 de protegir el patrimoni art\xc3\xadstic catal\xc3\xa0. L'equip estava format per Josep Puig i Cadafalch, Guillem Mari\xc3\xa0 Broc\xc3\xa0, Josep Gudiol, Josep M.Goday i Adolf Mas. Van catalogar el Davallament d'Erill la Vall (s. XIII), que representa a Jes\xc3\xbas, Nicodem, dos lladres, Sant Josep i Sant Joan i actualment es troba conservat entre el Mnac i el Museu Episcopal de Vic._NEWLINE_Fou declarada monument historicoart\xc3\xadstic el 1962, i el 1994 fou objecte d'excavacions, restauraci\xc3\xb3 i consolidaci\xc3\xb3. Finalment, com ha quedat dit anteriorment, fou declarada Patrimoni de la Humanitat, conjuntament amb les altres esgl\xc3\xa9sies rom\xc3\xa0niques de la vall.\n_START_SECTION_\nDescripci\xc3\xb3\n_START_PARAGRAPH_\n\xc3\x89s una esgl\xc3\xa9sia d'una sola nau, amb cap\xc3\xa7alera trilobulada, amb la qual cosa les dues absidioles laterals formen, amb la nau i l'absis principal, una planta de creu. Havia estat coberta origin\xc3\xa0riament amb volta de can\xc3\xb3, per\xc3\xb2 devia caure poc despr\xc3\xa9s d'haver-se constru\xc3\xaft, i en la refeta, la volta de pedra de can\xc3\xb3 de punt rod\xc3\xb3 fou substitu\xc3\xafda per una coberta de fusta. El mur meridional, que es devia esfondrar juntament amb la nau, serva traces testimonials de la primera construcci\xc3\xb3, l'ensulsiada i la reconstrucci\xc3\xb3 encara en \xc3\xa8poca medieval._NEWLINE_Els absis tamb\xc3\xa9 varen ser afectats amb el pas del temps, aix\xc3\xad com altres elements de l'esgl\xc3\xa9sia original: al barroc l'absis central ced\xc3\xad pas a una sagristia, i una part del porxo fou convertit en capella, de primer, i en cambra dels mals endre\xc3\xa7os despr\xc3\xa9s. Fou all\xc3\xad on aparegueren les figures del davallament._NEWLINE_El campanar \xc3\xa9s el m\xc3\xa9s bonic de la vall, per l'harmonia de les seves sis plantes. Cada pis t\xc3\xa9 arcuacions cegues i fris de serra de dents, i totes estan dotades de finestres geminades, de manera que serva la mateixa proporci\xc3\xb3 en tota la seva al\xc3\xa7ada._NEWLINE_Sobre l'altar actualment hi ha el conjunt escult\xc3\xb2ric de fusta del Davallament d'Erill, les imatges originals del qual s\xc3\xb3n al Museu Episcopal de Vic i al Museu Nacional d'Art de Catalunya. \xc3\x89s complet, amb els set personatges tradicionals: Jesucrist al centre, amb els dos lladres que li feien companyia tamb\xc3\xa9 crucificats dalt de sengles creus a cada extrem, la Mare de D\xc3\xa9u plorosa, Nicodem, que amb unes tenalles arrenca els claus amb qu\xc3\xa8 era clavat Jesucrist a la creu i, alhora, el sost\xc3\xa9 perqu\xc3\xa8 no caigui, Josep d'Arimatea i Sant Joan Evangelista, fent parella amb la Mare de D\xc3\xa9u, situada sim\xc3\xa8tricament amb ell (\xc3\xa9s el model bizant\xc3\xad de davallament). Sant Joan i la Mare de D\xc3\xa9u es conserven a l'\xc3\xa0mbit vuit\xc3\xa8 del MNAC; la resta de personatges, a Vic._NEWLINE_\xc3\x89s un dels dos davallaments conservats quasi del tot sencers a Catalunya. L'altre \xc3\xa9s el de Sant Joan de les Abadesses. A Durro conserven tamb\xc3\xa9 el Nicodem d'un altre davallament._NEWLINE_En canvi, aquesta esgl\xc3\xa9sia no conserva pintures murals rom\xc3\xa0niques, com les altres m\xc3\xa9s properes: Sant Joan de Bo\xc3\xad, Santa Maria de Ta\xc3\xbcll o Sant Climent de Ta\xc3\xbcll; una de les possibles explicacions a aquest fet seria que desapareguessin a causa de l'esfondrament, encara en \xc3\xa8poca rom\xc3\xa0nica, de l'esgl\xc3\xa9sia, i la seva posterior refacci\xc3\xb3."